Man in hof oor driejarige se moordCuburne van Wyk. ŉ Ondersoek word gedoen om te bepaal of die driejarige Cuburne van Wyk seksueel aangerand is en of daar enige poging aangewend is om van die bewyse ontslae te raak. “Die moontlikheid van ŉ seksuele aanranding word ondersoek,” het senior staatsaanklaer Henk Strydom aan verslaggewers by die landdroshof in Boksburg gesê. “Die liggaam is moontlik aan die brand gesteek om bewyse weg te steek.” Die man wat in verband met Cuburne se moord in hegtenis geneem is, het Vrydag vir die eerste keer in die hof verskyn. Die hof het beslis dat die saak in camera aangehoor sal word. Volgens die hofbevel mag die verdagte se naam ook nie bekend gemaak word of foto’s van hom versprei word nie. Die verdagte moet eers aan ŉ uitkenningsparade deelneem. Die hof het nie enige media of die publiek in die hofsaal toegelaat nie. Die man se naam was ook nie op die hofrol nie. Die man, vermoedelik in sy 20’s, staan tereg op aanklagte van moord en vermoedelik ook ontvoering en dwarsboming van die gereg. Sy saak is tot 22 Augustus uitgestel waar hy formeel aansoek sal doen om borgtog. Hy bly in aanhouding. Strydom het gesê die verdagte wou homself tydens die hofverrigtinge verteenwoordig, en het nie regshulp gevra nie. Die staat beplan om sy borgtogaansoek teen te staan. Die beskuldigde is Woensdag in Germiston deur metropolisiebeamptes in hegtenis geneem. Cuburne se liggaam is Saterdag deur ŉ voetganger op ŉ mynhoop in Reigerpark, Ekurhuleni in Gauteng opgespoor. Volgens die polisie is hy dood aan verskeie kopbeserings en brandwonde. Hy het op 6 Augustus verdwyn toe hy saam met sy sibbe buite gespeel het. Lees ook: Man in hof oor moord op driejarige Man vas oor ontvoerde kleuter se moord Pa eien seun aan litteken op sy gesig Verbrande kinderlyk uitgeken Kind se verbrande lyk in Reigerpark gevind Man gesoek oor Reigerpark-ontvoering Reigerpark-seun glo ontvoer